Wenkbroue lig oor doodskis op TakealotDie doodskis is as een van die gewildste items op die webtuiste Takealot gelys (Foto: Skermgreep) Suid-Afrikaanse verbruikers was verbaas om Woensdag ŉ doodskis as een van die gewildste items op die webtuiste Takealot gelys te sien. Dié kis word boonop teen ŉ afslag geadverteer. Die doodskis, gemaak van egte hout, word nou vir R4 899 op Takealot verkoop. Dit is met 11% afgemerk; die gewone prys is R5 500. Die kis se styl word op Takealot beskryf as “een van die gewildste en mees tradisionele kisstyle” waarvan die hout met ŉ “masjien gesny” en met die “hand afgewerk” is om die unieke effek op die hout te kry. Die kis kan bo of onder oopmaak. Alhoewel aflewering gratis is, kan die kis nie na die pakhuis teruggestuur word nie. Sosialemediagebruikers was aan die gons oor dié doodskis, veral te midde van die Covid-19-pandemie. “Moet ons bekommerd wees oor Takealot wat begin kiste verkoop? Beteken dit die koronavirus is hier om te bly?” lui die een inskrywing op Twitter. “Covid-19 verwoes ons lewens. Ons besef dit nie nou nie, maar daar gaan later ’n groot aanvraag na kiste wees,” sê nog ŉ Twitter-gebruiker. Takealot se bemarkingspan het Woensdag aan Maroela Media gesê hulle is bewus daarvan dat die kis op hul webtuiste aandag trek en heelwat kommentaar op sosiale media uitlok. Volgens die bemarkingspan is die kis deur een van hul derdeparty-verkopers op Takealot gelys en nie deur Takealot self nie. “Dié verkoper is self verantwoordelik om die prys van die produk vas te stel,” het die bemarkingspan bevestig. Die bemarkingspan sê dit is nie die eerste keer wat doodskiste op ŉ e-handelsplatform soos Takealot geadverteer word nie. “Daar is al in die verlede doodskiste op internasionale e-handelsplatforms soos Amazon verkoop.” Volgens die bemarkingspan sal die verkoop van die kis soos enige ander item op hul webtuiste verwerk word en is dit onderworpe aan hul standaardbepalings en -voorwaardes. Bemarkers wou nie uitbrei oor hoeveel kiste tot dusver op Takealot verkoop is nie.